Polisie moet werk doen sonder dié meer as 5 000 voertuie | Maroela Media
Meer as 5 000 polisievoertuie by polisiestasies in vyf provinsies word nie gebruik nie omdat dit óf stukkend is, óf só oud dat dit nie meer ekonomies haalbaar is om hierdie voertuie op die pad te hou nie.
Bheki Cele, minister van polisie, het dié syfers bekend gemaak in antwoord op 'n skriftelike vraag deur die DA in die parlement.
Luidens dié antwoord is 4 398 voertuie onklaar, waarvan die meeste (2 574) in KwaZulu-Natal is, gevolg deur die Wes-Kaap waar 1 291 voertuie stukkend is. In die Noord-Kaap en Noordwes is onderskeidelik 352 en 181 voertuie onklaar.
'n Bykomende 1 149 voertuie word nie meer gebruik nie omdat hulle eenvoudig te oud is.
In die Noord-Kaap en Wes-Kaap het onderskeidelik 352 en 334 voertuie die einde van hul rakleeftyd bereik, gevolg deur 266 voertuie in Gauteng. Altesaam 133 voertuie in KwaZulu-Natal en 64 voertuie in Noordwes is te oud om gebruik te word.
"Inligting van Statistieke Suid-Afrika (StatsSA) se opname vir slagoffers van misdaad (VOCS) het getoon dat baie mense kla oor die polisie se stadige reaksietyd op noodoproepe," het Okkie Terblanche, die DA se skaduminister vir polisie, Donderdag in 'n verklaring gesê. Volgens dié inligting het inwoners in die Noord-Kaap, Vrystaat, KwaZulu-Natal en Mpumalanga gekla dat dit die polisie gemiddeld twee uur neem om op 'n noodoproep te reageer.
Terblanche sê die groot getal voertuie wat in onbruik is, het 'n onmiddellike impak op dienslewering, die bekamping van misdaad en veral op kritiek belangrike verpligtinge soos sigbare polisiëring, landelike veiligheid en speurwerk.
"Dit is noodsaaklik dat Cele 'n duidelike nasionale plan verskaf van hoe die polisie sy tekort aan voertuie gaan aanvul en die herstel van voertuie gaan bespoedig. Indien hy in gebreke bly om dit te doen sal dit net die polisiediens verswak, misdaad verhoog en Suid-Afrikaners verder in gevaar stel," sê Terblanche.
Verder sê Terblanche die begrotingstekorte in die polisie wat tydens die begrotingsrede voorgestel is, kan nie as 'n verskoning vir die polisie se gebrek aan doeltreffendheid gebruik word nie.
"Ons sal ons teenwoordigheid in die polisie se portefeuljekomitee in die parlement gebruik om te verseker dat die polisie se begroting bestee word aan kritiek belangrike verpligtinge soos sigbare polisiëring en landelike veiligheid."
Heelwat krokodille by Bonnievale nog soek
Moet mens lag of huil?
Beki weet nie hoe
En die res word gebruik vir taxi en om hulle shopping te gaan soen by die mall. Dit sien ek telkemale
Die hoed en sy trawante moet minder rondry om reis en verblyf te eis dan sal daar meer geld wees om die voertuie reg te maak.